Efter ransagninger i Tingbjerg, Ishøj og Glostrup er fire anholdt

Københavns Politi har i tæt samarbejde med PET torsdag formiddag foretaget anholdelse af fire personer, der mistænkes for i Syrien at have ladet sig hverve af IS.

Det oplyser Københavns Politi i en pressemeddelese.

Her føres en af de anholdte bort i håndjern i Tingbjerg. Foto: Kenneth Meyer

Anholdelserne er sket som et led i indsatsen mod, at personer lader sig hverve til terrorgrupper i de krigshærgede områder i Syrien og Nordirak og med afsæt i det myndighedssamarbejde, der er forankret i indsatsgruppen mod syrienkrigere.

Hele morgenen har politiet været massivt tilstede ved i hvert fald tre adresser - Først ved en boligblok ved Vejledalen i Ishøj, kort efter i en lejlighed på Bygårdsstrædet i Tingbjerg i København og på samme tidspunkt ved en lejlighed på Nordre Ringvej i Glostrup.

Se også: Lige nu: Stor politi- og PET-aktion ved boligblok

De mistænkte er identificeret gennem efterforskning foretaget i tæt samarbejde mellem PET og Københavns Politi.

Artiklen fortsætter under videoen

Se optagelser fra både Tingbjerg og Ishøj filmet kort efter anholdelserne fandt sted. (Video: Kenneth Meyer)

Alle fire mistænkte er sigtet for at have overtrådt straffelovens § 114 c, stk. 3, ved i Syrien at have ladet sig hverve af IS til at begå terrorhandlinger. De vil fredag den 8. april blive fremstillet i grundlovsforhør, hvor anklagemyndigheden vil begære dørlukning.

Anholdelserne er sket i Storkøbenhavn, men af hensyn til fremstillingen og den videre efterforskning vil der fra politiet ikke blive oplyst nærmere om identitet, lokalitet eller mistankegrundlag foreløbigt.

Opdateres...

Aktionen i Ishøj. Foto: Kenneth Meyer

Aktionen i Tingbjerg. Foto: Kenneth Meyer

Se politiets pressemøde